# **Информационен бюлетин на Съвета по международни счетоводни стандарти (IASB) – октомври 2019 г.**

**B Update October 2019**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).  
  
Съветът проведе заседания от 22 октомври 2019 г., вторник, до 24 октомври 2019 г., четвъртък,  в офисите на Фондация МСФО в Лондон.

Темите, по реда на обсъждането им, включваха:

* [Въпроси, свързани с въвеждането и прилагането на стандартите](https://www.ifrs.org/news-and-events/updates/iasb-updates/october-2019/#1)
* [Бизнес комбинации под общ контрол](https://www.ifrs.org/news-and-events/updates/iasb-updates/october-2019/#2)
* [Коментар на ръководството](https://www.ifrs.org/news-and-events/updates/iasb-updates/october-2019/#3)
* [Изменение на МСФО 17 *Застрахователни договори*](https://www.ifrs.org/news-and-events/updates/iasb-updates/october-2019/#4)
* [[Реформа на референтните лихвени проценти](https://www.ifrs.org/news-and-events/updates/iasb-updates/september-2019/#7) и ефектът й върху финансовото отчитане](https://www.ifrs.org/news-and-events/updates/iasb-updates/october-2019/#5)
* [Финансови инструменти с характеристики на собствен капитал](https://www.ifrs.org/news-and-events/updates/iasb-updates/september-2019/#6)
* [Динамично управление на риска](https://www.ifrs.org/news-and-events/updates/iasb-updates/october-2019/#7)
* [Преглед и актуализация на стандарта за МСП](https://www.ifrs.org/news-and-events/updates/iasb-updates/october-2019/#8)
* [[Дъщерни предприятия, които са МСП](https://www.ifrs.org/news-and-events/updates/iasb-updates/september-2019/#13)](https://www.ifrs.org/news-and-events/updates/iasb-updates/october-2019/#9)
* [Счетоводна политика и счетоводни приблизителни оценки (изменения в МСС 8)](https://www.ifrs.org/news-and-events/updates/iasb-updates/october-2019/#10)

**Допълнителна информация**

Предстоящи заседания на Съвета:

* 18–22 ноември 2019 г.
* 9–12 декември 2019 г.
* 27–31 януари 2020 г.

**Въпроси, свързани с въвеждането и прилагането на стандартите (Документ по програмата 12)**

На 22 октомври 2019 г. Съветът проведе заседание, за да обсъди въпроси, свързани с въвеждането и прилагането на стандартите.

***Имоти, машини и съоръжения: постъпления преди предвидената употреба (изменения в МСС 16)* (Документ по програмата 12A)**

Съветът обсъди изискванията при преход и датата на влизане в сила по отношение на измененията в МСС 16 *Имоти, машини и съоръжения*. Съветът обсъди също така регламентираната процедура, включително разрешението за гласуване на измененията.

Измененията в МСС 16 биха забранили на предприятието да приспада от себестойността/цената на придобиване на позиция от имоти, машини и съоръжения (ИМС) постъпления от продажбата на обекти, произведени докато активът се привежда на мястото и в състоянието, необходимо, за да може да функционира по начина, предвиден от ръководството.

***Преход и дата на влизане в сила***

Съветът реши в порядък на работна хипотеза да изисква предприятието да прилага измененията ретроспективно само по отношение на позиции от ИМС, които са предоставени на разположение за употреба на или след началото на най-ранния представен период, когато предприятието прилага за първи път измененията.

Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.

Съветът реши също така в порядък на работна хипотеза да не предоставя облекчения при преход по отношение на предприятията, прилагащи стандартите за първи път.

Единадесет от четиринадесетте членове на Съвета изразиха съгласие, а двама - несъгласие с това решение. Един от членовете отсъстваше.

Съветът реши в порядък на работна хипотеза, че датата на влизане в сила на измененията ще е за годишни периоди, започващи на или след 1 януари 2022 г., като по-ранното прилагане ще бъде разрешено.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

***Регламентирана процедура***

Съветът се съгласи, че измененията не изискват повторно представяне за обсъждане.

Тринадесет от четиринадесетте членове на Съвета изразиха съгласие с това решение. Един от членовете отсъстваше. Тринадесет от четиринадесетте членове на Съвета потвърдиха, че са се уверили, че Съветът е изпълнил изискванията на приложимата регламентирана процедура и е осъществил консултации и анализи в достатъчен обем, за да се пристъпи към процедурата по гласуване по отношение на измененията. Един от членовете отсъстваше.

Нито един от членовете на Съвета не даде индикации, че възнамерява да изрази несъгласие с издаване на измененията.

***Обременяващи договори—разходи за изпълнение на договора (изменения в МСС 37)* (Документи по програмата 12Б–12Г)**

Съветът обсъди обратна информация във връзка с Проекта за обсъждане *Обременяващи договори—разходи за изпълнение на договора*.

В Проекта за обсъждане Съветът предлага изменение с тесен обхват на МСС 37, за да поясни кои разходи предприятието включва при определяне на „разходите за изпълнение” на даден договор за целите на оценяване на това дали този договор е обременяващ. Съветът предлага да поясни, че тези разходи включват разходите, които са пряко свързани с договора. Съветът предлага също така да добави към МСС 37 примери за разходи, които са пряко свързани с договора и за такива, които не са пряко свързани с него.

Съветът реши в порядък на работна хипотеза да замени примерите, предложени в Проекта за обсъждане, с пояснение, че разходите, които са пряко свързани с договора, се състоят от:

1. диференцираните допълнителни разходи за изпълнение на договора, и
2. разпределение на разходите, които са пряко свързани с изпълнението на този и на други договори.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

Съветът реши също така в порядък на работна хипотеза да измени параграф 69 от МСС 37, така че да се отнася до активи, които са пряко свързани с договора, а не до активи, които са свързани с договора. Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.

Съветът реши също така в порядък на работна хипотеза:

1. да не разрешава ретроспективното прилагане на измененията, използвайки МСС 8 *Счетоводна политика, промени в счетоводните приблизителни оценки и грешки*;
2. да поясни в рамките на изискванията при преход, че предприятието прилага измененията по отношение на договори, по които предприятието не е изпълнило все още всички свои задължения към началото на годишния период, в който предприятието прилага за първи път измененията; и
3. да не предоставя изключение или освобождаване от изискванията по отношение на предприятия, прилагащи стандартите за първи път.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

Съветът реши да не разширява обхвата на проекта, за да адресира:

1. значението на „икономически ползи” в дефиницията за обременяващ договор в МСС 37;
2. дали и кога предприятието следва да комбинира или разделя договори; или
3. как предприятието следва да оценява пасива по обременяващ договор.

Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.

***Следващ етап***

На бъдещо свое заседание Съветът ще обсъди стъпките от регламентираната процедура във връзка с проекта.

***Продажба на предприятие с един-единствен актив, съдържащ недвижим имот (МСФО 10)* (Документ по програмата 12Д)**

Съветът обсъди въпрос, представен пред Комитета по разясненията на МСФО, относно сделка, при която предприятието, като част от своята обичайна дейност, сключва договор с клиент за продажбата на недвижим имот посредством продажбата на участието си в собствения капитал на предприятие с един-единствен актив, което е негово дъщерно предприятие.

Съветът реши да оцени практическата приложимост на изменение с тесен обхват, за да адресира този въпрос. Осем от четиринадесетте членове на Съвета изразиха съгласие, а петима - несъгласие с това решение. Един от членовете отсъстваше.

***Следващ етап***

На бъдещо свое заседание Съветът ще обсъди практическата приложимост на изменение с тесен обхват.

***Актуална информация от Комитета по разясненията на МСФО* (Документ по програмата 12Е)**

Съветът бе запознат с актуална информация от проведеното през септември 2019 г. заседание на Комитета по разясненията на МСФО. Подробности за това заседание са публикувани в [Бюлетина с актуална информация за м. септември 2019 г. на Комитета по разясненията на МСФО](https://www.ifrs.org/news-and-events/updates/ifric-updates/september-2019/).

От Съвета не бе поискано да взема каквито и да е решения.

**Бизнес комбинации под общ контрол (Документ по програмата 23)**

На 22 октомври 2019 г. Съветът проведе заседание, за да обсъди изследователския си проект, посветен на бизнес комбинациите под общ контрол. По-конкретно, Съветът обсъди как следва да бъде прилагат подходът на счетоводно отчитане на базата на балансовите стойности.

***Подход на счетоводно отчитане на базата на балансовите стойности — балансови стойности преди комбинацията* (Документ по програмата 23A)**

Съветът реши в порядък на работна хипотеза, че получаващото предприятие следва да признава и оценява активите и пасивите, прехвърляни при бизнес комбинация под общ контрол, по балансовите стойности, включени във финансовия отчет на прехвърляното предприятие.

Единадесет от четиринадесетте членове на Съвета изразиха съгласие, а двама - несъгласие с това решение. Един от членовете отсъстваше.

***Подход на счетоводно отчитане на базата на балансовите стойности — информация преди комбинацията* (Документ по програмата 23Б)**

Съветът реши в порядък на работна хипотеза, че информация преди комбинацията в основните финансови отчети следва да бъде предоставяна единствено относно получаващото предприятие.

Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.

На бъдещо свое заседание Съветът ще обсъди дали конкретна информация преди комбинацията следва да бъде предоставяна в пояснителните приложения към финансовия отчет.

***Следващи етапи***

На бъдещи свои заседания Съветът ще приключи обсъжданията си относно това как следва да бъде прилаган подходът на счетоводно отчитане на базата на балансовите стойности, ще обсъди дали и как методът на придобиването следва да бъде изменен по отношение на сделки, попадащи в обхвата на проекта, и ще обсъди каква информация следва да бъде предоставяна в пояснителните приложения към финансовия отчет.

**Коментар на ръководството (Документ по програмата 15)**

На 22 октомври 2019 г. Съветът проведе заседание, за да обсъди:

1. възможни насоки относно характеристиките, повишаващи качеството на информацията, които да бъдат включени в проект за обсъждане на преработеното Изложение за практика по МСФО 1 *Коментар на ръководството* („Изложението за практика”)—Документ по програмата 15A; и
2. изследвания и предварителен анализ, които да бъдат използвани при разработване на възможни насоки относно бизнес модела—Документ по програмата 15Б.

***Характеристики, повишаващи качеството на информацията в коментара на ръководството* (Документ по програмата 15A)**

Съветът реши в порядък на работна хипотеза, че преработеното Изложение за практика следва:

1. да включва описание на съпоставимостта, отразяващо параграфи 2.24, 2.26 и 2.28 от *Концептуалната рамка за финансово отчитане* (*„Концептуалната рамка”*);
2. да пояснява, че макар съпоставимостта с други предприятия да е желана, то тя не следва да е с по-голяма тежест от изискването да се предостави уместна, специфична за даденото предприятие, информация;
3. да посочва, че при изготвяне на коментара на ръководството, ръководството на предприятието следва да вземе под внимание факта, че основните потребители трябва да извършват сравнения с информация, предоставена от други предприятия, с информация, докладвана в коментар на ръководството в предходни периоди, както и с друга информация, публикувана от предприятието; и
4. да изисква ръководството на предприятието:
   1. да обяснява направените предположения и използваните методи за изчисление при изготвяне на оценка за резултатите от дейността, както и да посочва дали въпросната оценка за резултатите от дейността представлява често и обичайно използван измерител;
   2. да обяснява всички промени в сравнение с предходната година в тези предположения и методи, както и причините за тях;
   3. да откроява къде е предоставена нова информация относно въпрос, докладван в предходен коментар на ръководството;
   4. да предоставя сравнителна информация по отношение на всяка оценка на резултатите от дейността в течение на период, който е достатъчно продължителен, за да покаже възникването на тенденции; и
   5. да преценява дали информацията, предоставена в коментара на ръководството е в съответствие с информацията, отчетена във финансовия отчет на предприятието, в презентации пред инвеститори, в други публично достъпни доклади, както и на уебсайта на предприятието.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

Съветът реши в порядък на работна хипотеза, че преработеното Изложение за практика следва:

1. при разглеждане на разбираемостта да включва настоящите насоки в Изложението за практика относно представянето;
2. да пояснява, че представянето на коментара на ръководството в сбит вид представлява важна част от това коментарът на ръководството да е разбираем;
3. да разрешава включването на информация в коментара на ръководството чрез кръстосани препратки, при условие, че бъде спазен всеобхватния принцип, че включената посредством кръстосани препратки информация представлява част от коментара на ръководството и следователно трябва да притежава качествените характеристики на полезната финансова информация. За да помогне на ръководството да прилага всеобхватния принцип, преработеното Изложение за практика следва да включва насоки:
   1. относно повишаване разбираемостта на коментара на ръководството, когато информацията е включена посредством кръстосани препратки; и
   2. относно условията, които трябва да бъдат изпълнени, от даден доклад, когато коментарът на ръководството включва информация чрез кръстосана препратка към този доклад.

Дванадесет от четиринадесетте членове на Съвета изразиха съгласие с това решение. Двама от членовете отсъстваха.

Съветът реши в порядък на работна хипотеза, че преработеното Изложение за практика следва:

1. да включва описание на възможността за проверка на базата на параграфи 2.30 и 2.32 от *Концептуалната рамка*;
2. да изисква ръководството:
   1. да разграничава информацията на базата на преценка от фактическата информация; и
   2. да обяснява процеса и източниците, използвани за изготвяне на информацията, да описва предположенията и методите, използвани за изчисляването й и да посочва ограниченията на информацията; и
3. да запази изявлението, че преработеното Изложение за практика не определя задължително нивото на сигурност, на което следва да е обект коментарът на ръководството.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

Съветът реши в порядък на работна хипотеза, че преработеното Изложение за практика няма да включва насоки относно своевременността. Седем от четиринадесетте членове на Съвета изразиха съгласие с това решение. Един от членовете отсъстваше.

***Въведение към бизнес модела* (Документ по програмата 15Б)**

Съветът обсъди общ преглед на извършените от екипа изследвания относно бизнес модела и предварителния анализ на екипа на въпросите, които Съветът ще трябва да разгледа при разработване на възможните насоки относно бизнес модела.

От Съвета не бе поискано да взема каквито и да е решения.

***Следващ етап***

Съветът ще обсъди възможни насоки относно бизнес модела.

**Изменение на МСФО 17 (Документ по програмата 2)**

Съветът бе запознат с обобщение на становищата, получени като обратна информация от дейностите на терен във връзка с Проекта за обсъждане *Изменение МСФО 17*. От Съвета не бе поискано да взема каквито и да е решения.

***Следващи етапи***

На заседанието през ноември 2019 г. екипът планира да предостави на Съвета:

1. обобщение на становищата, получени като обратна информация в писмата с коментари във връзка с Проекта за обсъждане; и
2. план за повторно разискване на определени теми.

Целта на Съвета остава издаването на измененията в МСФО 17 в средата на 2020 г.

**Реформата на референтните лихвени проценти и ефектът й върху финансовото отчитане — Фаза 2 (Документ по програмата 14)**

На 23 октомври 2019 г. Съветът проведе заседание, за да обсъди потенциални счетоводни проблеми, свързани с класифицирането и оценяването на финансови инструменти, които биха могли да възникнат в резултат от реформата на референтните лихвени проценти. По-конкретно, Съветът обсъди:

1. оценка на това дали промяна в договорните парични потоци или условия на финансов инструмент представлява съществена модификация, както и счетоводните изисквания по отношение на модификации, които не са съществени (т.е., модификации, които не водят в резултат до отписването на финансовия инструмент при прилагането на МСФО 9 *Финансови инструменти*); и
2. модификации, които водят в резултат до отписване на съществуващи финансови инструменти и счетоводните последствия от признаването на модифицираните финансови инструменти като „нови“ финансови инструменти.

***Класифициране и оценяване—модификация на финансови инструменти* (Документ по програмата 14A)**

Съветът реши в порядък на работна хипотеза да измени МСФО 9, така че:

1. да поясни, че дори при отсъствието на изменение в договорните условия на финансовия инструмент, промяна в базата, на която се определят договорните парични потоци, която променя това, което се е очаквало първоначално, съставлява модифициране на финансовия инструмент в съответствие с МСФО 9. Дванадесет от четиринадесетте членове на Съвета изразиха съгласие, а един - несъгласие с това решение. Един от членовете се въздържа.
2. да предостави практически целесъобразна мярка, даваща възможност на предприятието да прилага параграф Б5.4.5 от МСФО 9, за да отчита счетоводно модификациите, свързани с реформата на референтните лихвени проценти, и да предостави примери в МСФО 9 за модификации, които са свързани с реформата на референтните лихвени проценти, както и примери за модификации, които не са свързани с тази реформа. Тринадесет от четиринадесетте членове на Съвета изразиха съгласие с това решение. Един от членовете се въздържа.
3. да поясни, че предприятието следва първо да приложи параграф Б5.4.5 от МСФО 9, за да отчете счетоводно модификациите, свързани с реформата на референтните лихвени проценти, за които се отнася практически целесъобразната мярка. След това, предприятието следва да приложи настоящите изисквания в МСФО 9, за да определи дали други модификации са съществени; ако тези модификации не са съществени, предприятието следва да приложи параграф 5.4.3 от МСФО 9. Тринадесет от четиринадесетте членове на Съвета изразиха съгласие с това решение. Един от членовете се въздържа.

***Счетоводни последствия от отписването на модифициран финансов инструмент* (Документ по програмата 14Б)**

Съветът реши в порядък на работна хипотеза, че в контекста на реформата на референтните лихвени проценти, настоящите изисквания в МСФО 9 предоставят достатъчно насоки, за да се определи подходящото счетоводно третиране в следните ситуации:

1. отписване на финансов актив или финансов пасив от отчета за финансовото състояние и признаване на получената в резултат печалба или загуба след съществена модификация.
2. определяне на бизнес модела на предприятието по отношение управлението на финансовите активи.
3. определяне дали лихвеният компонент на договорните парични потоци на новия финансов актив, базиран на алтернативни референтни лихвени проценти, отговаря на критериите за единствено плащане на главница и лихви по непогасената сума на главницата (ЕПГЛ), както се изисква от МСФО 9. Съветът реши също така в порядък на работна хипотеза да добави пример към МСФО 9, за да илюстрира прилагането на оценката за ЕПГЛ в контекста на реформата на референтните лихвени проценти.
4. признаване на очакваните кредитни загуби по отношение на новия финансов актив.
5. счетоводно отчитане на внедрени деривативи по финансови пасиви.

Всичките четиринадесет членове на Съвета изразиха съгласие с тези решения.

**Финансови инструменти с характеристики на собствен капитал (Документ по програмата 5)**

На 23 октомври 2019 г. Съветът проведе заседание, за да обсъди плана на проекта във връзка с финансовите инструменти с характеристики на собствен капитал*.* В частност, Съветът обсъди свързаните с практиката въпроси, които той би могъл да разгледа в рамките на обхвата на проекта и индикативни срокове във връзка с проекта, очертаващи очакваното начало на разискванията на Съвета по всеки един въпрос.

От Съвета не бе поискано да взема каквито и да е решения.

***Следващи етапи***

На бъдещи свои заседания Съветът ще обсъди практически въпроси в обхвата на проекта и приложимостта на потенциалните им решения, започвайки с класифицирането на финансови инструменти, които може или ще бъдат уредени с инструменти на собствения капитал на емитента.

**Динамично управление на риска (Документ по програмата 4)**

На 23 октомври 2019 г. Съветът проведе заседание, за да обсъди плана си да се допита до заинтересованите страни относно базовите елементи на счетоводния модел на динамичното управление на риска. След това допитване Съветът ще вземе решение как по най-добър начин да продължи със следващата фаза на проекта, а именно по-нататъшното разработване на счетоводния модел на динамичното управление на риска.

От Съвета не бе поискано да взема каквито и да е решения.

***Следващ етап***

На бъдещо свое заседание Съветът ще разгледа становищата, получени като обратна информация при допитването относно базовите елементи на счетоводния модел на динамичното управление на риска.

**Всеобхватен преглед 2019 г. на стандарта *МСФО за МСП* (Документ по програмата 30)**

На 23 октомври 2019 г. Съветът проведе заседание, за да обсъди Всеобхватния преглед 2019 г. на стандарта *МСФО за МСП* („Преглед 2019 г.“).

***Предходни решения на Съвета—МСФО 11* Съвместни споразумения (Документ по програмата 30A)**

По време на заседанието си през септември 2019 г. Съветът поиска от екипа да представи доклад, адресиращ потенциалните последствия от:

1. хармонизиране на дефиницията на „контрол“ в Раздел 9 *Консолидирани и индивидуални финансови отчети* на стандарта *МСФО за МСП* с дефиницията в МСФО 10 *Консолидирани финансови отчети*, и отказа от хармонизиране на дефиницията на „съвместен контрол“ в Раздел 15 *Инвестиции в съвместни предприятия* на стандарта *МСФО за МСП* с дефиницията в МСФО 11 *Съвместни споразумения*; и
2. хармонизиране на дефиницията на „съвместен контрол“ в Раздел 15 с дефиницията в МСФО 11, но запазване на счетоводните изисквания на Раздел 15.

Съветът реши в искането за предоставяне на информация, което ще бъде публикувано като част от Преглед 2019 г. да потърси виждания относно това дали и как да се хармонизира Раздел 15 с МСФО 11. В частност, Съветът ще потърси виждания относно:

1. прилагане на една и съща дефиниция за „контрол“ в пълните МСФО стандарти и в стандарта *МСФО за МСП*. Всичките четиринадесет членове на Съвета изразиха съгласие с това решение.
2. хармонизиране на дефиницията на „съвместен контрол“ в Раздел 15 с дефиницията в МСФО 11. Дванадесет от четиринадесетте членове на Съвета изразиха съгласие, а двама - несъгласие с това решение.
3. запазване на счетоводните изисквания на Раздел 15. Дванадесет от четиринадесетте членове на Съвета изразиха съгласие, а двама - несъгласие с това решение.

**Дъщерни предприятия, които са МСП (Документ по програмата 31)**

На 23 октомври 2019 г. Съветът проведе заседание, за да обсъди резултатите от втората от двете части на изследователския проект. Съветът разгледа въпроса дали би могъл, с минимално адаптиране, да приспособи изискванията за оповестяване в стандарта *МСФО за МСП* за използване от дъщерни предприятия, които са МСП и които прилагат изискванията за признаване и оценяване на МСФО стандартите. Съветът разгледа изготвените от екипа примерни изисквания за оповестяване по отношение на пет МСФО стандарта.

Екипът представи два алтернативни подхода спрямо примерните изисквания за оповестяване. Съветът реши в порядък на работна хипотеза да следва Подход 2. Осем от четиринадесетте членове на Съвета изразиха съгласие, а шест - несъгласие с това решение.

***Следващ етап***

На бъдещо свое заседание Съветът ще обсъди обхвата на проекта.

**Счетоводна политика и счетоводни приблизителни оценки (Изменения в МСС 8) (Документ по програмата 26)**

На 23 октомври 2019 г. Съветът проведе заседание, за да обсъди получените като обратна информация становища във връзка с Проекта за обсъждане *Счетоводна политика и счетоводни приблизителни оценки* (предложение за изменение на МСС 8) и посоката на развитие на проекта.

***Дефиниция на счетоводни приблизителни оценки* (Документ по програмата 26Б)**

Съветът реши в порядък на работна хипотеза да преразгледа дефиницията на счетоводни приблизителни оценки, за да посочи, че:

1. счетоводните приблизителни оценки са парични суми във финансовия отчет, които са обект на несигурност на оценяването;
2. тези парични суми са резултат от техниките за оценяване, използвани при прилагането на счетоводните политики; и
3. предприятието използва преценки и/или предположения при разработването на счетоводна приблизителна оценка.

Съветът реши също така в порядък на работна хипотеза:

1. да поясни, че:
   1. ефекта от промяна във входящата информация и/или в техника за оценяване, използвана за разработване на счетоводна приблизителна оценка, представлява промяна в счетоводни приблизителни оценки, ако не произтича от корекция на грешка от предходен период; и
   2. промяна в счетоводна приблизителна оценка, която произтича от нова информация или нови развития не представлява корекция на грешка; и
2. да посочи, че техниките за приблизително оценяване и техниките за изготвяне на оценки са примери за техники за оценяване, които предприятието използва за разработване на счетоводните приблизителни оценки.

Всичките четиринадесет членове на Съвета изразиха съгласие с тези решения.

***Други аспекти* (Документ по програмата 26В)**

Съветът реши в порядък на работна хипотеза:

1. да не изменя дефиницията на счетоводна политика (т.е. да запази съществуващата понастоящем дефиниция на счетоводна политика в МСС 8);
2. да поясни, че ако промяната представлява промяна в счетоводна приблизителна оценка, тя не може същевременно да е промяна в счетоводната политика;
3. да не добавя коментар, който беше включен в параграф 32Б от Проекта за обсъждане, относно това дали изборът на формула за разходване на материалните запаси съставлява избор на счетоводна политика;
4. да потвърди заличаването на Пример 3 от *Насоките за прилагане на МСС 8*; и
5. да добави към *Насоките за прилагане на МСС 8* примери, които да илюстрират как предприятието би прилагало дефиницията за счетоводни приблизителни оценки—този материал ще съпътства, но няма да представлява част от МСС 8.

Тринадесет от четиринадесетте членове на Съвета изразиха съгласие, а един - несъгласие с това решение.

***Посока на развитие на проекта* (Документ по програмата 26Г)**

Съветът реши в порядък на работна хипотеза да финализира измененията с модификациите, изложени по-горе, както и да не ги представя за повторно обсъждане.

Всичките четиринадесет членове на Съвета изразиха съгласие с тези решения.

***Следващи етапи***

На бъдещо свое заседание Съветът ще обсъди изискванията за преход и датата на влизане в сила на измененията. Съветът ще направи също така преглед на стъпките от регламентираната процедура във връзка с проекта.